พาณิชย์ เตรียมนำกระเป๋าถือลิเภาถมเงิน ผลงานสร้างสรรค์ของช่างฝีมือไทย มอบเป็นของที่ระลึกให้แก่คู่สมรสของผู้นำอาเซียน
พาณิชย์ เตรียมนำกระเป๋าถือลิเภาถมเงิน ผลงานสร้างสรรค์ของช่างฝีมือไทย มอบเป็นของที่ระลึกให้แก่คู่สมรสของผู้นำอาเซียนนายวีรศักดิ์ หวังศุภกิจโกศล รัฐมนตรีช่วยว่าการกระทรวงพาณิชย์ กล่าวว่า ในการจัดประชุมสุดยอดอาเซียนครั้งที่ 35 ระหว่างวันที่ 2-4 พฤศจิกายนนี้  รัฐบาลไทยได้จัดเตรียมของขวัญที่จะมอบเป็นที่ระลึกแก่ผู้นำอาเซียนและคู่สมรส โดยหนึ่งในนั้นเป็นของขวัญที่ศูนย์ส่งเสริมศิลปาชีพระหว่างประเทศ (องค์การมหาชน) ได้คัดสรรเพื่อมอบแก่คู่สมรสของผู้นำอาเซียน ได้แก่ กระเป๋าถือลิเภาถมเงิน ซึ่งสร้างสรรค์โดยช่างฝีมือจากจังหวัดนครศรีธรรมราช กระเป๋าคลัชย่านลิเภาถมเงิน ตัวกระเป๋าทำจากลิเภา ไม้เลื้อยตระกูลเฟิร์น ซึ่งพบบริเวณภาคใต้ของประเทศไทย สำหรับชิ้นงาน กระเป๋าถือลิเภาถมเงิน เป็นงานทำมือทุกขั้นตอน สีน้ำตาลเหลือบสีเขียวอ่อนเป็นสีธรรมชาติของลิเภา โดยช่างฝีมือเชิงช่างชั้นสูงได้นำเอาภูมิปัญญาการสานลวดลายในชื่อ เมล็ดแตง ซึ่งเป็นเป็นลายโบราณที่สืบทอดกันมาจากความคิดสร้างสรรค์ของคนรุ่นก่อนที่มีอาชีพเกษตรกรรม มาดัดแปลงให้ดูมีรูปทรงมีมิติที่สวยงามแปลกตา จากเดิมที่เคยทำเป็นกระเป๋ามีหูจับ ได้ปรับให้เป็นกระเป๋าคลัชที่มีความเก๋ เรียบง่าย มีลักษณะเป็นรูปทรงกล่อง สี่เหลี่ยมขนาดกะทัดรัดถนัดมือ ทันสมัยแต่ยังคงความเป็นเอกลักษณ์ภูมิปัญญาไว้อย่างครบถ้วน ด้านในกระเป๋าเพิ่มความเรียบหรู บุด้วยผ้าไหมสีงาช้าง เพิ่มคุณค่าด้วยงานถมซึ่งเป็นงานเชิงช่างชั้นสูงมาทำเป็นอุปกรณ์ตกแต่งกระเป๋า นำงานถมเงินลงยาทักษะเชิงช่างชั้นสูงมาออกแบบลายประจำยามเป็นรูปพวงมาลัย ที่ได้แรงบันดาลใจมาจากตราสัญลักษณ์ของการประชุมผู้นำอาเซียนในครั้งนี้ และยังสื่อความหมายแห่งความเป็นมงคลการต้อนรับแขกผู้มาเยือนด้วยไมตรีจิต ส่วนอุบะมาลัยเป็นตัวแทนถึง 10 ประเทศสมาชิกอาเซียน สะท้อนถึงความร่วมมือในการขับเคลื่อนอาเซียนไปข้างหน้าด้วยกันโดยมีประชาชนเป็นศูนย์กลาง